SL Uradni list Evropske unije C 62/1

MNENJE EVROPSKE CENTRALNE BANKE

z dne 28. januarja 2011

o predlogu Direktive Evropskega parlamenta in Sveta o spremembi direktiv 98/78/ES, 2002/87/ES in 2006/48/ES glede dopolnilnega nadzora finančnih subjektov v finančnem konglomeratu

(CON/2011/6)

2011/C 62/01

Uvod in pravna podlaga

Evropska centralna banka (ECB) je dne 30. septembra 2010 prejela zahtevo Sveta Evropske unije za mnenje o predlogu Direktive Evropskega parlamenta in Sveta o spremembi direktiv 98/78/ES, 2002/87/ES in 2006/48/ES glede dopolnilnega nadzora finančnih subjektov v finančnem konglomeratu (1) (v nadaljnjem besedilu: predlagana direktiva).

Pristojnost ECB, da poda mnenje, izhaja iz členov 127(4) in 282(5) Pogodbe o delovanju Evropske unije, saj predlagana direktiva vsebuje določbe, ki vplivajo na prispevek Evropskega sistema centralnih bank k nemotenemu vodenju politik glede stabilnosti finančnega sistema, kot določa člen 127(5) Pogodbe. V skladu s prvim stavkom člena 17.5 Poslovnika Evropske centralne banke je to mnenje sprejel Svet ECB.

Splošna pripomba

1. ECB pozdravlja glavni namen predlagane direktive, ki je zagotoviti primeren obseg dopolnilnega nadzora finančnih konglomeratov, tako da se zapolni vrzel, ki je nastala med ureditvijo Unije s področja dopolnilnega nadzora (2) in sektorskimi direktivami, ki se nanašajo na bančne in zavarovalniške storitve.

Posebne pripombe

Obravnava mešanih finančnih holdingov

2. ECB pozdravlja omembo „mešanih finančnih holdingov“ v določbah sektorskih direktiv, ki opredeljujejo obseg konsolidiranega bančnega nadzora in skupnega zavarovalniškega nadzora (3). To bo omogočilo izvajanje sektorskega konsolidiranega/skupnega nadzora, poleg dodatnega nadzora, nad finančnim ali zavarovalnim holdingom, ki zaradi razširitve dejavnosti na drug finančni sektor postane mešani finančni holding. Po mnenju ECB bi bilo nadzorni vpogled v sektorske dejavnosti, dosežen s konsolidiranim/skupnim nadzorom, dejansko koristno dopolniti z razumevanjem medsektorskih tveganj, pridobljenim z dopolnilnim nadzorom. Istočasno je treba razvijati učinkovite nadzorne postopke, ki bodo po eni strani omogočili vključitev vseh upoštevnih tveganj v nadzor, po drugi strani pa bodo odpravili morebitno podvajanje nadzora in ohranili enake pogoje. ECB priporoča (4), da se evropskim nadzornim organom (ESA) podelijo pristojnosti za sprejetje, prek Skupnega odbora, skupnih smernic v tej zvezi.

Obravnava družb za upravljanje

3. ECB pozdravlja izrecno vključitev družb za upravljanje v teste pragov za identifikacijo finančnih konglomeratov (5). ECB priporoča (6), da se družbe za upravljanje razporedijo v tisti sektor znotraj finančnega konglomerata, s katerim so najtesneje povezane, kar se natančneje določi v nadzornih smernicah. Ta rešitev bo z vidika presoje na podlagi tveganja prevladala nad razporeditvijo v „najmanjši finančni sektor“, ki je predvidena v predlagani direktivi. Dodatno ECB zaradi izrecne vključitve družb za upravljanje v sistem dopolnilnega nadzora priporoča (7), da se poleg drugih ESA v razvijanje smernic, ki spodbujajo konvergenco nadzornih postopkov glede dopolnilnega nadzora (8), vključi tudi Evropski organ za vrednostne papirje in trge. V zvezi s tem bi moralo biti besedilo podobno tistemu, ki ga vsebuje Direktiva 2010/78/EU (9), tj. „zadevni ESA prek Skupnega odbora“. Z vključenostjo vseh zadevnih ESA v razvijanje takšnih smernic bi se moralo zagotoviti, da se v vseh sektorjih in pri vseh reguliranih osebah finančnega konglomerata učinkovito uredi problematika medsebojnih negativnih vplivov, koncentracije in zapletenosti ter navzkrižja interesov. V istem smislu bi morala Direktiva 2002/87/ES, v zvezi z dopolnilnim nadzorom mehanizmov notranjih kontrol in postopkov obvladovanja tveganja (10), zahtevati, da je dopolnilni nadzor skladen s spremljanjem, ki ga izvajajo pristojni organi, ali se spoštujejo pravila skrbnega in varnega poslovanja, določena v Direktivi KNPVP (11). Taka skladnost se že zahteva za dopolnilni nadzor in nadzorne prakse na podlagi zadevnih določb Bančne direktive (12) in Direktive Solventnost II (13).

Oblike poročanja

4. ECB priporoča (14), da se za poročanje zahtev o kapitalski ustreznosti, izračunanih za zadevne osebe v finančnem konglomeratu (15), uporabljajo harmonizirani oblike, pogostost in datumi za poročanje, na podlagi izvedbenih tehničnih standardov, ki so jih razvili zadevni ESA prek Skupnega odbora (16). Ta harmonizacija bi morala slediti že obstoječemu modelu v bančnem sektorju, na podlagi spremembe Bančne direktive iz leta 2009 (17). Po razumevanju ECB se bo delo glede harmonizacije oblik poročanja nadaljevalo med drugim v zvezi s potrebami, ki jih je povzročila implementacija kapitalskega okvira Basel III v pravu Unije. Eurosistem ima močan interes na tem področju, ki izhaja iz njegove vloge v zvezi s finančno stabilnostjo, in bo spremljal napredek tega dela v sodelovanju s Komisijo.

Kadar ECB priporoča, da se predlagana direktiva spremeni, so konkretni predlogi sprememb besedila s pripadajočimi pojasnili navedeni v Prilogi.

V Frankfurtu na Majni, 28. januarja 2011 Predsednik ECB Jean-Claude TRICHET

(1) COM(2010) 433 konč.

(2) Trenutno to področje urejata Direktiva 2002/87/ES Evropskega parlamenta in Sveta z dne 16. decembra 2002 o dopolnilnem nadzoru kreditnih institucij, zavarovalnic in investicijskih družb v finančnem konglomeratu (UL L 35, 11.2.2003, str. 1) in Direktiva 98/78/ES Evropskega parlamenta in Sveta z dne 27. oktobra 1998 o dopolnilnem nadzoru nad zavarovalnicami v zavarovalniški skupini (UL L 330, 5.12.1998, str. 1).

(3) Glej spremembe člena 1 in členov 2(2), 3(1), 4(2) in 10(2) ter v prilogah I in II k Direktivi 98/78/ES, ki so predlagane s členom 1 in Prilogo I k predlagani direktivi; glej spremembe členov 4, 71, 72, 84, 105, od 125 do 127, 129 in od 141 do 143 Direktive 2006/48/ES Evropskega parlamenta in Sveta z dne 14. junija 2006 o začetku opravljanja in opravljanju dejavnosti kreditnih institucij (preoblikovano) (UL L 177, 30.6.2006, str. 1), ki so predlagane s členom 3 predlagane direktive.

(4) Glej predlagano spremembo 3 v Prilogi k temu mnenju.

(5) Glej člena 2(5) in 3(2), tretji pododstavek Direktive 2002/87/ES, ko sta predlagana s členom 2(1) in (2) predlagane direktive.

(6) Glej predlagano spremembo 1 v Prilogi k temu mnenju.

(7) Glej predlagano spremembo 2 v Prilogi k temu mnenju.

(8) Glej člene 3(8), 7(5), 8(5), 9(6) in 11(5) Direktive 2002/87/ES, kot so predlagani s členi 2(2) in od (4) do (7) predlagane direktive.

(9) Direktiva 2010/78/EU Evropskega parlamenta in Sveta z dne 24. novembra 2010 o spremembi direktiv 98/26/ES, 2002/87/ES, 2003/6/ES, 2003/41/ES, 2003/71/ES, 2004/39/ES, 2004/109/ES, 2005/60/ES, 2006/48/ES, 2006/49/ES in 2009/65/ES glede pristojnosti Evropskega nadzornega organa (Evropski bančni organ), Evropskega nadzornega organa (Evropski organ za zavarovanja in poklicne pokojnine) ter Evropskega nadzornega organa (Evropski organ za vrednostne papirje in trge) (UL L 331, 15.12.2010, str. 120).

(10) Glej člen 9 Direktive 2002/87/ES.

(11) Direktiva 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (UL L 302, 17.11.2009, str. 32). Na nadzorno spremljanje družb za upravljanje se nanašata člen 21(1) in člen 102(4)(a) Direktive KNPVP; osredotoča se na zagotavljanje spoštovanja: (i) pravil skrbnega in varnega poslovanja, ki jih je treba na podlagi člena 12 uvesti za družbe za upravljanje, in (ii) nadaljnjih pravil, ki jih glede ponujanja storitev upravljanja premoženja prek podružnic in opravljanja čezmejnih storitev določata člena 17 in 18.

(12) Direktiva 2006/48/ES.

(13) Direktiva 2009/138/ES Evropskega parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja (Solventnost II) (prenovitev) (UL L 335, 17.12.2009, str. 1).

(14) Glej predlagani spremembi 4 in 6 v Prilogi k temu mnenju.

(15) Glej člen 6(2) Direktive 2002/87/ES.

(16) Glej člen 21a(2) Direktive 2002/87/ES, kot je predlagan s členom 2(15) Direktive 2010/78/EU.

(17) Glej člen 74(2), drugi pododstavek, Direktive 2006/48/ES, kot je predlagan s členom 1(14) Direktive 2009/111/ES Evropskega parlamenta in Sveta z dne 16. septembra 2009 o spremembi direktiv 2006/48/ES, 2006/49/ES in 2007/64/ES glede bank, ki so odvisne od centralnih institucij, nekaterih postavk lastnih sredstev, velikih izpostavljenosti, nadzornih režimov in kriznega upravljanja (UL L 302, 17.11.2009, str. 97).